### Beslutningstema

I denne sag skal udvalget orienteres om de tiltag Tønder Kommune, i regi af Vores Klimahandleplan, har igangsat, som vedrører permakultur.

### Historik

I et brev af 20. oktober 2024 har Ernst Mogensen (rep. Enhedslisten Tønder) henvendt sig til borgmesteren om nogle tanker og visioner for at styrke permakulturen inden for landbruget i Tønder Kommune. Brevet blev fremlagt til  spørgetiden i Kommunalbestyrelsen den 31. oktober 2024.

### Sagsfremstilling

Nils Dam henviser til begrebet permakultur, som udgør en landbrugsform, der har en holistisk opfattelse af natur, landbrug, samfundsstruktur mv. Filosofien har tre fokuspunkter:

1) Beskytte og  forbedre jordens sundhed,

2) Sikre at alle har adgang til de ressourcer, de har brug for og

3) Dele overskuddet og begrænse forbrug og vækst.

Tønder Kommune har ikke taget initiativ til en fuld implementering af alle permakulturens tre fokuspunkter. Ser man alene på punkt 1, som handler om jordforbedring, går det fint hånd i hånd med de indsatser, Vores Klimahandleplan beskriver. En af hovedpunkterne under landbrugssporet i klimahandleplanen er "Ændret drift af almindelige landbrugsjorde" med underpunktet "Øge humusindholdet i jordbunden". I regi af klimahandleplanen anvendes begrebet regenerativ landbrug, som dybest set er det samme som permakulturens fokus på jordforbedring, nemlig at forøge jordens humusindhold via ændrede produktionsformer. Forøges humusindholdet i jorden, vil jordkvaliteten også forøges. Jord med rigt humusindhold absorberer bedre vand og holder på vandet over lang tid. Humus har også den egenskab, at den binder CO2 i ret store mængder.

Over de seneste to år har Tønder Kommune taget følgende initiativer inden for fremme af regenerativ landbrug:

**1) Etablere et forskningsprojekt omkring regenerativt landbrug**
- Afholdt en række opstartsmøder med forskere fra Roskilde Universitetscenter og København Universitet i forsøg på at formulere en forskningsramme for et fælles forskningsprojekt.
- Deltaget i et symposium for landbrugets grundvilkår på Roskilde Universitetscenter.
- [adresse] i tæt dialog med Arla om muligheder for at fremme forskningen i regenerativt landbrug.

**2) Udbrede kendskab til regenerativ landbrug**
- Afholdt foredrag med jordkonsulent Andreas Carlsen for borgere og ansatte ved kommunen
- Afholdt temadag om regenerativt landbrug for landmænd i Tønder Kommune med deltagelse fra [adresse], Boston Consulting Group, Roskilde Universitetscenter samt landmænd med praktisk erfaring.
- Opsøge personlige bilaterale møder med landmænd for at forklare om regenerativt landbrug.
- Fælles projektansøgning med det tyske firma Boben Op til et EU-projekt om fremme af regenerativ landbrugsdrift.

**3) Borgerinddragelse**
- Under indsatsen "Hver By Tæller" er en af klimaindsatserne at etablere en fælles regenerativ landbrugshave under faglig vejledning fra en ekstern konsulent.
- På udstillingen Smag På [adresse] har Tønder Kommune i samarbejde med firmaet Folkets Have undervist om madprodukter produceret efter regenerative principper.
- Netværksmøder med foreningen Folkets Have med opfordring om at etablere et regenerativ fælleshave i [adresse].

### Indstilling Fagchefen for Klima, Plan og Udvikling indstiller

at orienteringen tages til efterretning, og

at orienteringen sendes til spørger.

### Beslutning

Orienteringen taget til efterretning.